Document ID: 32007D0833

ΑΠΌΦΑΣΗ ΤΗΣ ΕΠΙΤΡΟΠΉΣ
της 13ης Δεκεμβρίου 2007
για την τροποποίηση της απόφασης 2007/554/ΕΚ σχετικά με ορισμένα μέτρα προστασίας από τον αφθώδη πυρετό στο Ηνωμένο Βασίλειο
[κοινοποιηθείσα υπό τον αριθμό Ε(2007) 6256]
(Κείμενο που παρουσιάζει ενδιαφέρον για τον ΕΟΧ)
(2007/833/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 89/662/ΕΟΚ του Συμβουλίου, της 11ης Δεκεμβρίου 1989, σχετικά με τους κτηνιατρικούς ελέγχους που εφαρμόζονται στο ενδοκοινοτικό εμπόριο με προοπτική την υλοποίηση της εσωτερικής αγοράς (1), και ιδίως το άρθρο 9 παράγραφος 4,
την οδηγία 90/425/ΕΟΚ του Συμβουλίου, της 26ης Ιουνίου 1990, σχετικά με τους κτηνιατρικούς και ζωοτεχνικούς ελέγχους που εφαρμόζονται στο ενδοκοινοτικό εμπόριο ορισμένων ζώντων ζώων και προϊόντων με προοπτική την υλοποίηση της εσωτερικής αγοράς (2), και ιδίως το άρθρο 10 παράγραφος 4,
την οδηγία 2003/85/ΕΚ του Συμβουλίου, της 29ης Σεπτεμβρίου 2003, σχετικά με τη θέσπιση κοινοτικών μέτρων για την καταπολέμηση του αφθώδους πυρετού, την κατάργηση της οδηγίας 85/511/ΕΟΚ και των αποφάσεων 89/531/ΕΟΚ και 91/665/ΕΟΚ και την τροποποίηση της οδηγίας 92/46/ΕΟΚ (3), και ιδίως το άρθρο 60 παράγραφος 2 και το άρθρο 62 παράγραφοι 1 και 3,
Εκτιμώντας τα ακόλουθα:
(1)
Μετά την πρόσφατη εμφάνιση εστιών αφθώδους πυρετού στη Μεγάλη Βρετανία εκδόθηκε η απόφαση 2007/554/ΕΚ της Επιτροπής, της 9ης Αυγούστου 2007, σχετικά με τη λήψη ορισμένων μέτρων προστασίας από τον αφθώδη πυρετό στο Ηνωμένο Βασίλειο (4) με σκοπό να ενισχυθούν τα μέτρα καταπολέμησης του αφθώδους πυρετού τα οποία έλαβε το Ηνωμένο Βασίλειο στο πλαίσιο της οδηγίας 2003/85/ΕΚ.
(2)
Με την απόφαση 2007/554/ΕΚ θεσπίζονται κανόνες που διέπουν την αποστολή από περιοχές υψηλού κινδύνου της Μεγάλης Βρετανίας, που αναγράφονται στο παράρτημα Ι, και από περιοχές χαμηλού κινδύνου της Μεγάλης Βρετανίας, που αναγράφονται στο παράρτημα ΙΙ της εν λόγω απόφασης («περιοχές στις οποίες επιβλήθηκαν περιορισμοί»), προϊόντων που θεωρούνται ασφαλή και τα οποία είτε παρήχθησαν, πριν από την επιβολή των περιορισμών στο Ηνωμένο Βασίλειο, από πρώτες ύλες που προέρχονταν από περιοχές εκτός των περιοχών στις οποίες επιβλήθηκαν αυτοί οι περιορισμοί είτε είχαν υποστεί επεξεργασία που αποδείχθηκε αποτελεσματική για την αδρανοποίηση πιθανού ιού του αφθώδους πυρετού.
(3)
Με την έκδοση της απόφασης 2007/554/ΕΚ, όπως τροποποιήθηκε με την απόφαση 2007/664/ΕΚ, η Επιτροπή θέσπισε κανόνες για την αποστολή ορισμένων κατηγοριών κρεάτων από ορισμένες περιοχές του παραρτήματος ΙΙΙ της απόφασης 2007/554/ΕΚ, όπως τροποποιήθηκε, στις οποίες δεν είχαν εκδηλωθεί εστίες αφθώδους πυρετού για διάστημα τουλάχιστον ενενήντα ημερών πριν από τη σφαγή και οι οποίες πληρούσαν ορισμένες ειδικές προϋποθέσεις.
(4)
Λόγω των θετικών εξελίξεων για την κατάσταση της υγείας των ζώων στο Ηνωμένο Βασίλειο και ιδίως λόγω των θετικών αποτελεσμάτων της ολοκληρωθείσας επιτήρησης, είναι πλέον δυνατόν να εξαιρεθούν ορισμένες περιοχές της Μεγάλης Βρετανίας από το πεδίο εφαρμογής της απόφασης 2007/554/ΕΚ και να διατηρηθεί μια περιοχή χαμηλού κινδύνου ακτίνας 50 χλμ. γύρω από τις περιοχές που εκδηλώθηκαν οι εστίες, οι διοικητικές μονάδες των οποίων πρέπει να περιληφθούν στον κατάλογο του παραρτήματος ΙΙ της εν λόγω απόφασης.
(5)
Επίσης, η θετική εξέλιξη της κατάστασης της υγείας των ζώων επιτρέπει την κατάργηση ορισμένων απαιτήσεων πιστοποίησης για τα προϊόντα ζωικής προέλευσης, όπως το κρέας, το γάλα και τα ζωικά υποπροϊόντα, καθώς τα προϊόντα αυτά δεν υπόκεινται πλέον στους περιορισμούς που ισχύουν για τις περιοχές που περιλαμβάνονται στον κατάλογο του παραρτήματος Ι και, επομένως, δεν χαρακτηρίζονται πλέον από διαφορετικό καθεστώς υγείας των ζώων.
(6)
Ως εκ τούτου, η απόφαση 2007/554/ΕΚ πρέπει να τροποποιηθεί ανάλογα.
(7)
Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής τροφικής αλυσίδας και υγείας των ζώων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Η απόφαση 2007/554/ΕΚ τροποποιείται ως εξής:
1.
Το άρθρο 17 αντικαθίσταται από το ακόλουθο κείμενο:
«Η παρούσα απόφαση εφαρμόζεται έως τις 31 Δεκεμβρίου 2007.
Ωστόσο, οι απαγορεύσεις αποστολής που προβλέπονται στα άρθρα 2, 3, 4, 5, 7 και 8 καθώς και οι διατάξεις των άρθρων 9 και 11 που συνδέονται με αυτές τις απαγορεύσεις και οι διατάξεις του άρθρου 14 παύουν να ισχύουν.»
2.
Τα παραρτήματα αντικαθίστανται από το κείμενο του παραρτήματος της παρούσας απόφασης.
Άρθρο 2
Τα κράτη μέλη τροποποιούν τα μέτρα που εφαρμόζουν στις εμπορικές συναλλαγές έτσι ώστε τα μέτρα αυτά να συμμορφώνονται με την παρούσα απόφαση. Ενημερώνουν αμέσως την Επιτροπή σχετικά.
Άρθρο 3
Η παρούσα απόφαση απευθύνεται στα κράτη μέλη.
Βρυξέλλες, 13 Δεκεμβρίου 2007.

Labels: 17
0
3
6
18